เอกสารแนบ 3 : อื่นๆ

เอกสารแนบ 3.1 : รายงานของคณะกรรมการตรวจสอบ

ที่ประชุมคณะกรรมการบริษัท ไทยวาโก้ จำกัด (มหาชน) ครั้งที่ 1/2553 เมื่อวันที่ 13 พฤษภาคม
2553 มีมติแต่งตั้ง นางอรดี รุ่งเรืองโรจน์ ประธานกรรมการตรวจสอบ นายนเรศร์ เกษะประกร
และ นางพรรณี วรวุฒิจงสถิต เป็นกรรมการตรวจสอบ ทุกท่านเป็นกรรมการอิสระ
มีคุณสมบัติตามกฎหมายและเป็นผู้ทรงคุณวุฒิด้านการเงิน การบัญชี กฎหมาย

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัท
และตามกฎบัตรที่ได้รับอนุมัติจากคณะกรรมการบริษัท โดยในปี 2553
มีการประชุมคณะกรรมการตรวจสอบ รวม 12 ครั้ง
มีผู้บริหารและผู้สอบบัญชีเข้าร่วมประชุมตามวาระที่เกี่ยวข้อง โดยมีสาระสำคัญในการปฏิบัติงานดังนี้

1.  อนุมัติแผนงานตรวจสอบประจำปี
    และรับทราบรายงานผลการตรวจสอบของสำนักงานตรวจสอบภายใน รวมทั้งดูแลให้บริษัทฯ
    มีระบบควบคุมภายในที่เหมาะสม ซึ่งคณะกรรมการตรวจสอบมีความเห็นว่าบริษัทฯ
    มีการควบคุมภายในที่เหมาะสมและเพียงพอ

2.  พิจารณาการสอบทานงบการเงินของบริษัทฯ ก่อนนำเสนอคณะกรรมการบริษัทเพื่ออนุมัติ
    เพื่อให้งบการเงินมีความถูกต้องและเชื่อถือได้ มีการเปิดเผยข้อมูลอย่างเพียงพอ
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า งบการเงินของบริษัทฯ
    มีความถูกต้องตามที่ควรในสาระสำคัญตามหลักการบัญชีที่รับรองโดยทั่วไป

3.  พิจารณาคัดเลือกผู้สอบบัญชีและกำหนดค่าตอบแทนที่เหมาะสม
    เสนอต่อคณะกรรมการบริษัทเพื่อขออนุมัติที่ประชุมผู้ถือหุ้น แต่งตั้ง ดร.ศุภมิตร เตชะมนตรีกุล
    และ/หรือ นายชวาลา เทียนประเสริฐกิจ และ/หรือ นายมนูญ มนูสุข แห่ง บริษัท ดีลอยท์ ทู้ช
    โธมัทสุ ไชยยศ สอบบัญชี จำกัด เป็นผู้สอบบัญชีของบริษัทฯ และบริษัทย่อย ประจำปี 2554

4.  ดูแลให้บริษัทฯ มีการบริหารความเสี่ยงอย่างเป็นระบบและมีประสิทธิภาพ
    ติดตามความคืบหน้าการบริหารความเสี่ยงและผลการจัดการ ทั้งนี้เพื่อให้มั่นใจว่าบริษัทฯ
    มีการจัดการความเสี่ยงอย่างเหมาะสมและต่อเนื่อง

5.  พิจารณาและให้ความเห็นการทำรายการที่เกี่ยวโยงกันของบริษัทฯ
    การเปิดเผยข้อมูลของรายการตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย โดยพบว่า การทำรายการที่เกี่ยวโยงกันของบริษัทฯ
    เป็นรายการที่สมเหตุสมผล มีการเปิดเผยข้อมูลอย่างถูกต้องและครบถ้วน
    และเป็นไปตามข้อกำหนดที่เกี่ยวข้อง

6.  ดูแลให้บริษัทฯ มีระบบการบริหารด้วยหลักการกำกับดูแลกิจการที่ดี
    และเป็นไปตามที่พระราชบัญญัติหลักทรัพย์และตลาดหลักทรัพย์บัญญัติไว้

คณะกรรมการตรวจสอบได้ปฏิบัติหน้าที่ตามที่ได้รับมอบหมายอย่างครบถ้วน
และมีความเป็นอิสระไม่มีข้อจำกัดในการรับทราบข้อมูล
ตลอดจนสามารถให้ความเห็นและข้อเสนอแนะต่างๆ ได้อย่างสม่ำเสมอ
ซึ่งคณะกรรมการตรวจสอบไม่พบข้อบกพร่องหรือสิ่งผิดปกติใดๆ ที่เป็นสาระสำคัญ
ที่เป็นการฝ่าฝืนข้อกฎหมายว่าด้วยหลักทรัพย์และตลาดหลักทรัพย์
หรือข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

อรดี รุ่งเรืองโรจน์

(นางอรดี รุ่งเรืองโรจน์)

  ประธานกรรมการตรวจสอบ

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท ไทยวาโก้ จำกัด (มหาชน) และบริษัทย่อย
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวัง
สมเหตุสมผลและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
และบริษัทย่อยเพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้น คณะกรรมการบริษัทได้จัดให้มีระบบการบริหารความเสี่ยง
และระบบควบคุมภายในที่มีประสิทธิภาพประสิทธิผล เพื่อให้มั่นใจได้ว่า
การบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัทฯ และบริษัทย่อย
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทมีความเห็นว่า ระบบการควบคุมภายในของบริษัทฯ มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของ บริษัท ไทยวาโก้ จำกัด
(มหาชน) และบริษัทย่อย สำหรับปีสิ้นสุดวันที่ 31 ธันวาคม 2553
ได้จัดทำและเปิดเผยโดยถูกต้องตามที่ควรในสาระสำคัญ

  มนู ลีลานุวัฒน์ บุญดี อำนวยสกุล

(นายมนู ลีลานุวัฒน์) (นายบุญดี อำนวยสกุล)

ประธานกรรมการ กรรมการผู้จัดการ

เอกสารแนบ 3.3 : รายงานความรับผิดชอบต่อสังคมและสิ่งแวดล้อม

บริษัท ไทยวาโก้ จำกัด (มหาชน) มุ่งมั่นที่จะพัฒนาองค์กรให้เติบโตอย่างยั่งยืน
โดยตระหนักถึงบทบาทหน้าที่และความรับผิดชอบต่อชุมชน สังคม และสิ่งแวดล้อม
ในฐานะที่เป็นองค์กรหนึ่งในสังคม โดยใช้แนวทางการสร้างสมดุลระหว่างมูลค่า
หรือผลกำไรในการดำเนินธุรกิจ ควบคู่ไปกับการสร้างคุณค่า หรือ การสร้างความพึงพอใจให้ลูกค้า
โดยการนำเสนอผลิตภัณฑ์และบริการที่เป็นมิตรต่อสิ่งแวดล้อม
มีคุณภาพสูงในระดับมาตรฐานสากลบนพื้นฐานการบริหารจัดการกระบวนการที่เน้นปกป้องผลกระทบต่อสิ่งแวดล้อม

ตลอดระยะเวลา 40 ปี ในการดำเนินธุรกิจ บริษัทฯ ได้ให้ความสำคัญต่อการพัฒนาผลิตภัณฑ์
โดยคำนึงถึงสิ่งแวดล้อมด้วยการเลือกใช้วัตถุดิบที่ปลอดภัยต่อผู้สวมใส่ และนำระบบมาตรฐานต่างๆ
มาใช้เพื่อรับรองคุณภาพ สร้างความเชื่อมั่นแก่ลูกค้า เช่น มาตรฐานผลิตภัณฑ์อุตสาหกรรม (มอก.)
2346-2550 สำหรับผลิตภัณฑ์ชุดชั้นในสตรี ในเรื่องความปลอดภัยจากสีและสารเคมีอันตราย และ
“Green Label” (ฉลากเขียว) สำหรับผลิตภัณฑ์ชุดชั้นในสตรี
ในเรื่องความปลอดภัยจากสารพิษและเป็นมิตรต่อสิ่งแวดล้อม
จากสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม
และสถาบันสิ่งแวดล้อมไทย (สสท.)
รวมทั้งผลักดันและพยายามลดผลกระทบต่อภาวะโลกร้อนอย่างต่อเนื่อง
ด้วยการวัดปริมาณการปล่อยก๊าซเรือนกระจกจากกระบวนการผลิตสินค้าตลอดวัฏจักรชีวิตผลิตภัณฑ์
(Carbon Footprint)

ในด้านกิจกรรมเพื่อสังคม โครงการที่สำคัญ ได้แก่ “วาโก้...โบว์ชมพู สู้มะเร็งเต้านม”
ที่ได้ดำเนินการอย่างต่อเนื่องมากว่า 10 ปี โดยรณรงค์ให้ความรู้
และป้องกันให้ผู้หญิงไทยปลอดภัยจากมะเร็งเต้านม
การจัดซื้อรถเอกซเรย์เต้านมเคลื่อนที่ระบบดิจิตอลมอบให้แก่มูลนิธิถันยรักษ์ ในพระบรมราชูปถัมภ์
สมเด็จพระศรีนครินทราบรมราชชนนี เพื่อให้บริการแก่สตรีทั่วประเทศ โครงการ “Balancing
Bra Donation” มอบ Balancing Bra ให้สตรีที่สูญเสียเต้านมแต่ขาดทุนทรัพย์ รวมทั้งคิดค้น
พัฒนาผลิตภัณฑ์ “Balancing Bra” ชุดชั้นในที่คืนความมั่นใจสำหรับสตรีที่สูญเสียเต้านม และ
ผลิตภัณฑ์ “Surgical Wear” เสื้อผ้าทางการแพทย์ ที่ใช้สำหรับผู้ประสบอุบัติเหตุ ไฟไหม้
น้ำร้อนลวก พิษจากสารเคมี หรือหลังการผ่าตัดศัลยกรรม โดยช่วยให้แผลแห้งเร็ว
และลดอาการแผลเป็นนูน เป็นโครงการที่ได้รับความร่วมมือ
และแลกเปลี่ยนเรียนรู้อย่างใกล้ชิดกับแพทย์ประจำโรงพยาบาลต่างๆ
ซึ่งถือเป็นการบูรณาการองค์ความรู้ ความเชี่ยวชาญจากภายในเพื่อเป็นประโยชน์ต่อส่วนรวม

บริษัท ไทยวาโก้ จำกัด (มหาชน) เชื่อมั่นว่าการดำเนินธุรกิจด้วยคุณธรรม จริยธรรม โปร่งใส
ควบคู่ไปกับความรับผิดชอบต่อสังคมและสิ่งแวดล้อม
เป็นรากฐานที่แข็งแกร่งในการนำพาองค์กรให้เจริญเติบโตอย่างยั่งยืน ซึ่งบริษัทฯ
จะยึดมั่นดำเนินการอย่างจริงจังต่อเนื่องตลอดไป

บุญดี อำนวยสกุล

  (นายบุญดี อำนวยสกุล)

  กรรมการผู้จัดการ

เอกสารแนบ 3.4 : ความรับผิดชอบต่อสังคมและสิ่งแวดล้อม

บริษัท ไทยวาโก้ จำกัด (มหาชน) มุ่งมั่นที่จะพัฒนาองค์กรให้เติบโตอย่างยั่งยืน
โดยตระหนักถึงบทบาทหน้าที่และความรับผิดชอบต่อชุมชน สังคม และสิ่งแวดล้อม
ในฐานะที่เป็นองค์กรหนึ่งในสังคม โดยยึดมั่นนโยบายการมีส่วนร่วม
สนับสนุนกิจกรรมทางสังคมและสาธารณประโยชน์ต่างๆ เพื่อสร้างสรรค์ พัฒนา
และยกระดับคุณภาพชีวิตของสังคมโดยรวมให้ดีขึ้นอย่างสม่ำเสมอ

ด้านสังคม

-   เนื่องในโอกาสครบรอบ 40 ปีของการก่อตั้ง บริษัทฯ
    ได้สนับสนุนการจัดแสดงแฟชั่นโชว์ผลงานชุดชั้นใน “PRINCESS COLLECTION”
    โดยนำรายได้สมทบทุนการสร้างศูนย์มะเร็งเต้านม สถาบันมะเร็งแห่งชาติ

โครงการ “วาโก้ โบว์ชมพู สู้มะเร็งเต้านม 2010”

-   กิจกรรม “Wacoal Cares Your Breasts… Mammogram Saves Your Life”
    โดยร่วมกับสถาบันมะเร็งแห่งชาติ เครือโรงพยาบาลกรุงเทพ และโรงพยาบาลสมิติเวช
    เชิญชวนหญิงไทยเข้ารับการตรวจเอกซเรย์เต้านมด้วยเครื่องแมมโมแกรม

-   กิจกรรมโรดโชว์ ภายใต้ชื่อ “แม่ลูกผูกพัน สานสัมพันธ์...วาโก้โบว์ชมพู”
    รณรงค์ให้แม่ลูกหมั่นตรวจเต้านมด้วยตนเองทุกเดือน
    และเข้ารับการตรวจโดยแพทย์หรือผู้เชี่ยวชาญปีละ 1 ครั้ง

-   โครงการ “Balancing Bra Donation” มอบเต้านมเทียมกว่า 2,000 ชุด
    ให้กับสตรีทั่วประเทศที่สูญเสียเต้านมเนื่องจากมะเร็งเต้านมแต่ขาดทุนทรัพย์

-   โครงการ “Clinical Wear”
    ตัดเย็บเสื้อผ้าทางการแพทย์เพื่อช่วยเหลือผู้ป่วยที่เกิดอุบัติเหตุจากไฟไหม้ น้ำร้อนลวก
    สารเคมีต่างๆ และผู้ป่วยที่เป็นโรคบวมน้ำเหลือง แขนขาโต

-   โครงการ “First Bra On Tour”
    เผยแพร่ความรู้ความเข้าใจเกี่ยวกับสรีระร่างกายในวัยเริ่มสาวให้กับนักเรียนโรงเรียนต่างๆ
    ทั่วประเทศ

การป้องกันปัญหายาเสพติด

-   บริษัทฯ เป็นโรงงานสีขาวปลอดยาเสพติด ตั้งแต่ปี 2545
    และยึดมั่นตามนโยบายรัฐบาลในการป้องกันและแก้ไขปัญหายาเสพติดในสถานประกอบการ
    โดยดำเนินการสุ่มตรวจหาสารเสพติดในปัสสาวะ ปีละ 2 ครั้ง

การว่าจ้างผู้พิการเข้าทำงาน

-   บริษัทฯ ตระหนักถึงความสำคัญในการมอบโอกาสทางอาชีพและพัฒนาคุณภาพชีวิตของผู้พิการ
    จึงได้ว่าจ้างผู้พิการเข้าทำงานอย่างต่อเนื่อง โดยในปี 2553 บริษัทฯ
    ได้รับรางวัลสถานประกอบการที่ให้การสนับสนุนการจ้างงานคนพิการจากกระทรวงแรงงาน

การส่งเสริมการศึกษา

-   โครงการ “Wacoal Show Bra Show Case ปลดตะขอดีไซน์ ท้าทายความคิดไปกับวาโก้”
    จัดประกวดออกแบบชุดชั้นในวาโก้ เนื่องในโอกาสฉลองครบรอบ 40 ปี โดยเชิญชวนนิสิต
    นักศึกษา นำความรู้จากห้องเรียนในวิชาแฟชั่นดีไซน์
    มาปรับใช้และสร้างสรรค์ผลงานให้เกิดประโยชน์ ภายใต้หัวข้อ “Unframed Unseen” โดย
    ผู้ชนะเลิศได้รับถ้วยประทานจากพระเจ้าหลานเธอ พระองค์เจ้าสิริวัณณวรีนารีรัตน์
    และทุนการศึกษามูลค่ากว่า 300,000 บาท

-   การให้ความร่วมมือทางวิชาการกับสถาบันการศึกษาต่างๆ ได้แก่
    การมอบทุนการศึกษาให้แก่นักศึกษา การเยี่ยมชมสถานประกอบการ
    การรับนักศึกษาเข้าฝึกงานภาคฤดูร้อน สหกิจศึกษา
    รวมทั้งให้ความร่วมมือโครงการด้านการศึกษาพิเศษ เช่น
    โครงการจัดการเรียนการสอนแบบบูรณาการ Work Integrated Learning (WIL)
    ร่วมกับ คณะเทคโนโลยีคหกรรมศาสตร์ สาขาวิชาออกแบบแฟชั่น
    มหาวิทยาลัยเทคโนโลยีราชมงคลธัญบุรี
    จัดให้นักศึกษาเรียนรู้และทำงานจริงด้านการออกแบบกับบริษัทฯ เป็นระยะเวลา 11 เดือน
    ตลอดจนร่วมพัฒนาหลักสูตรการเรียนการสอนในสาขาที่เกี่ยวข้องกับการออกแบบเสื้อผ้าและเครื่องแต่งกาย
    วิทยาศาสตร์สิ่งทอของมหาวิทยาลัยต่างๆ

กิจกรรมเฉลิมพระเกียรติ

-   ด้วยสำนึกในพระมหากรุณาธิคุณของพระบาทสมเด็จพระเจ้าอยู่หัวภูมิพลอดุลยเดช บริษัทฯ
    ได้จัดให้มีกิจกรรมเฉลิมพระเกียรติขึ้นเป็นประจำทุกปี
    เพื่อให้พนักงานแสดงความจงรักภักดีต่อสถาบันพระมหากษัตริย์ โดยในปี 2553
    ได้จัดกิจกรรมพิธีทำบุญตักบาตร พิธีถวายพระพรชัยมงคล ๑ ปณิธานความดี ถวายในหลวง
    รณรงค์ให้พนักงานตั้งใจทำความดี ลด ละเลิกสิ่งที่ไม่ดี และนิทรรศการเฉลิมพระเกียรติ

กิจกรรมสาธารณกุศลต่อสังคมและชุมชน

ปี 2553 บริษัทฯ ได้ร่วมบริจาคเงินและสิ่งของแก่องค์กรต่างๆ เพื่อเป็นสาธารณกุศล จำนวน 74
แห่ง ครอบคลุมทั้ง สถาบันการศึกษา ชุมชน วัด โรงพยาบาล องค์กรการกุศลต่างๆ เช่น

-   สนับสนุนโครงการก่อสร้างอาคารรักษาพยาบาลรวมเฉลิมพระเกียรติ
    และอาคารศูนย์ความเป็นเลิศทางการแพทย์ โรงพยาบาลจุฬาลงกรณ์ สภากาชาดไทย ปีที่ 2

-   สนับสนุนกองทุนวันศรีนครินทร์ในพระราชูปถัมภ์ สมเด็จพระเทพรัตนราชสุดาฯ
    สยามบรมราชกุมารี

-   สนับสนุนทุน มูลนิธิ ดร.เทียม โชควัฒนา

-   สนับสนุนวัตถุดิบและอุปกรณ์ต่างๆ ให้กับคณะเทคโนโลยีคหกรรมศาสตร์
    มหาวิทยาลัยเทคโนโลยีราชมงคลกรุงเทพ และคณะวิศวกรรมสิ่งทอ
    มหาวิทยาลัยเทคโนโลยีราชมงคลธัญบุรี
    เพื่อให้นักศึกษาใช้ศึกษาและฝึกปฏิบัติด้านการเรียนการสอน

-   สนับสนุนเครื่องอุปโภคบริโภคให้กับกองพันทหารราบที่ 2 กรมทหารราบที่ 19
    เพื่อมอบให้ทหารที่ปฏิบัติงานใน อ.ตากใบ จ. นราธิวาส

-   สนับสนุนการจัดประชุมนานาชาติ INTERCOLOR BANGKOK 2010
    จัดโดยสถาบันวิจัยแฟชั่นแห่งประเทศไทย และมหาวิทยาลัยเทคโนโลยีราชมงคลกรุงเทพ

-   สนับสนุนเงินเพื่อช่วยเหลือผู้ประสบภัยแผ่นดินไหว สาธารณรัฐเฮติ

-   สนับสนุนเงินช่วยเหลือผ่านสำนักงานเขตบางคอแหลม กรุงเทพมหานคร
    เพื่อมอบให้ผู้ประสบอุทกภัยในหลายจังหวัดของประเทศ

-   มอบคอมพิวเตอร์ให้กับสถานีตำรวจวัดพระยาไกร

-   สนับสนุนทุนการศึกษา วิจัยและพัฒนา มูลนิธิวิศวกรรมศาสตร์ มหาวิทยาลัยมหิดล

-   สนับสนุนผลิตภัณฑ์ของบริษัทฯ มอบให้กับองค์กรต่างๆ เช่น
    สมาคมผู้บำเพ็ญประโยชน์แห่งประเทศไทย เรือนจำจังหวัดลำพูน บ้านพักคนชราบางแค
    และโรงเรียนประทีปศึกษา

-   มอบเงินสนับสนุนโครงการล้อเลื่อนเพื่อคนพิการ มูลนิธิคนพิการไทย

-   สนับสนุนกิจกรรมวันเด็กแก่หน่วยงานราชการ โรงเรียนและชุมชน

ด้านสิ่งแวดล้อม

บริษัทฯ ตระหนักถึงความสำคัญในการรักษาสิ่งแวดล้อมเพื่อลดภาวะโลกร้อน
ดังนั้นจึงให้ความสำคัญต่อการเลือกใช้วัตถุดิบที่เป็นมิตรต่อสิ่งแวดล้อมในการพัฒนาผลิตภัณฑ์
และยังได้ร่วมจัดกิจกรรมต่างๆ ดังนี้

-   กิจกรรม “Wacoal Sports Bike Rally” ปั่นจักรยานช่วยลดโลกร้อน
    และร่วมปลูกป่าเพิ่มโอโซน พร้อมทั้งให้ความรู้เกี่ยวกับการดูแลสุขภาพ

การอนุรักษ์พลังงาน

บริษัทฯ ได้กำหนดนโยบายด้านการอนุรักษ์พลังงาน คือ “เรามุ่งมั่น
และมีส่วนร่วมในการใช้พลังงานให้เกิดประสิทธิภาพสูงสุด”
เพื่อให้พนักงานทุกระดับมีส่วนร่วมและเห็นคุณค่าของการใช้พลังงาน
ลดการสูญเสียทางอ้อมที่สามารถป้องกันและแก้ไขได้ ซึ่งจากการดำเนินกิจกรรมต่างๆ
ทำให้ปริมาณการใช้พลังงานภายในบริษัทฯ ลดลงอย่างต่อเนื่อง โดยในปี 2553
สามารถลดการใช้พลังงานได้ถึง 1,557,000 Kwh เทียบกับปี 2546
ที่ยังไม่มีการดำเนินการอนุรักษ์พลังงาน และได้รับรางวัลดีเด่นอันดับ 2
จากการประกวดผลงานนวัตกรรมในเครือสหพัฒน์ด้านการพัฒนาระบบการจัดการพลังงานขั้นสูงสำหรับเครือวาโก้กรุ๊ป
ประเภท Energy Saving & Global Warming & Environment

การสร้างจิตสำนึกประหยัดพลังงาน

-   ประชาสัมพันธ์ข่าวสารเกี่ยวกับ นโยบายด้านพลังงาน
    มาตรการประหยัดพลังงานและเป้าหมายการอนุรักษ์พลังงาน รวมทั้ง
    พ.ร.บ.การส่งเสริมการอนุรักษ์พลังงาน

-   จัดทำป้ายรณรงค์ประหยัดพลังงานตามจุดต่างๆ ภายในบริษัทฯ
    เพื่อสร้างจิตสำนึกที่ดีในการประหยัดพลังงาน เพื่อการอนุรักษ์พลังงานอย่างยั่งยืน

-   รณรงค์ “หยุด! โลกร้อนด้วยมือเรา” โดยชี้ให้เห็นสาเหตุของการเกิดโลกร้อน
    ที่มีผลกระทบมาถึงปัจจุบัน โดยให้พนักงานทุกคนร่วมมือกันรณรงค์ประหยัดพลังงาน ทั้งที่บ้าน
    ที่ทำงาน และการดำเนินชีวิตประจำวัน

ด้านความปลอดภัย อาชีวอนามัย และสภาพแวดล้อมในการทำงาน

บริษัทฯ ให้ความสำคัญต่อสภาพการทำงานที่ปลอดภัย
โดยได้จัดให้มีการเลือกตั้งคณะกรรมการความปลอดภัย อาชีวอนามัยและสภาพแวดล้อมในการทำงาน
เพื่อรับผิดชอบดูแล ส่งเสริม กิจกรรมความปลอดภัย และอาชีวอนามัยในการทำงานให้กับพนักงาน
โดยมุ่งเน้นทั้งด้านการควบคุม การตรวจสอบ และการปรับปรุงอุปกรณ์เครื่องจักร อาคารสถานที่
สภาพแวดล้อมในการทำงาน การฝึกอบรม
ตลอดจนการเตรียมความพร้อมในการป้องกันและระงับอัคคีภัย ดังนี้

การฝึกอบรมให้ความรู้

-   จัดอบรมด้านความปลอดภัย เช่น “การปฐมพยาบาลเบื้องต้น” และ
    “การดับเพลิงขั้นต้นและซ้อมอพยพหนีไฟ”

การควบคุม การตรวจสอบ และการปรับปรุงอุปกรณ์

-   ตรวจสภาพความปลอดภัยภายในอาคาร ได้แก่ ทางเดิน เส้นทางหนีไฟ เครื่องจักร
    และอุปกรณ์การผลิตระบบไฟฟ้า เครื่องมือทำงาน อุปกรณ์ป้องกันภัยส่วนบุคคล (PPE) เดือนละ
    1 ครั้ง

-   ตรวจสอบอาคาร และจัดทำรายงานวิเคราะห์งานเพื่อความปลอดภัย (SF-03)
    และดำเนินการปรับปรุงแก้ไข

-   เตรียมความพร้อมในการป้องกันอัคคีภัย ระบบป้องกันอัคคีภัย (สัญญาณเตือนภัย ไฟฉุกเฉิน
    ประตูหนีไฟ ถังดับเพลิง และอุปกรณ์อื่นๆ) ปรับปรุงเส้นทางหนีไฟในอาคาร
    และการซ้อมอพยพหนีไฟ

การรณรงค์ด้านความปลอดภัยฯ

-   จัดนิทรรศการ “รักษ์พลังงาน รักษ์ความปลอดภัย ใส่ใจคุณภาพชีวิต” ครั้งที่ 2
    มุ่งเน้นการมีส่วนร่วมของพนักงาน ในการอนุรักษ์พลังงาน และการสร้างความปลอดภัย

-   รณรงค์ประชาสัมพันธ์และให้ความรู้แก่พนักงาน ได้แก่ รณรงค์ป้องกันโรคไข้หวัดใหญ่
    ส่งเสริมการฉีดวัคซีนป้องกันโรคต่างๆ รณรงค์โรคเอดส์และโรคระบาดตามฤดูกาล
    รณรงค์งดสูบบุหรี่และการลดอุบัติเหตุช่วงเทศกาลต่างๆ

รางวัลแห่งความภาคภูมิใจ

+--------+-------------------------------------------------------------+
| ปี พ.ศ. | รางวัลและประกาศเกียรติคุณที่ได้รับ                                  |
+--------+-------------------------------------------------------------+
| ปี 2529 | - ได้รับคัดเลือกให้เป็น “บริษัทดีเด่นแห่งปี” ประเภทอุตสาหกรรมขนาดกลาง    |
|        |                                                             |
|        | - ได้รับรางวัล “ดีเลิศ” ในฐานะ “โรงงานที่มีสภาพแวดล้อมที่ดี             |
|        | และถูกหลักอาชีวอนามัย”                                          |
+--------+-------------------------------------------------------------+
| ปี 2533 |   - ได้รับเลือกเป็น “โรงงานดีเด่น                                 |
|        |   ประเภทอุตสาหกรรมเสื้อผ้าสำเร็จรูปขนาดใหญ่”                       |
+--------+-------------------------------------------------------------+
| ปี 2536 |   - ได้รับรางวัลผลิตภัณฑ์ยอดนิยมจาก Asia Pacific Awards            |
|        |                                                             |
|        | - ได้รับรางวัล “โรงงานดีเด่นด้านระบบป้องกันอัคคีภัย” ประเภท “ดี” จาก    |
|        | กองอนามัย                                                    |
|        |                                                             |
|        | กรุงเทพมหานคร                                                |
+--------+-------------------------------------------------------------+
| ปี 2545 |   - ได้รับรางวัล “Disclosure Report Award 2002”                |
+--------+-------------------------------------------------------------+
| ปี 2546 | -                                                           |
|        | ได                                                          |
|        | ้รับการจัดอันดับบริษัทจดทะเบียนที่มีผลการประเมินการกำกับดูแลกิจการที่ดีประจำปี |
|        | 2545                                                        |
|        |                                                             |
|        | ในระดับ Top Quartile จากสมาคมส่งเสริมสถาบันกรรมการบริษัทไทย       |
|        |                                                             |
|        | - ได้รับรางวัล “Disclosure Report Award 2003” เป็นปีที่ 2          |
+--------+-------------------------------------------------------------+
| ปี 2547 |   -                                                         |
|        |   ได                                                        |
|        | ้รับการจัดอันดับบริษัทจดทะเบียนที่มีผลการประเมินการกำกับดูแลกิจการที่ดีประจำปี |
|        |   2546                                                      |
|        |                                                             |
|        | ในระดับ Top Quartile ต่อเนื่องเป็นปีที่ 2                           |
+--------+-------------------------------------------------------------+

+--------+-------------------------------------------------------------+
| ปี พ.ศ. | รางวัลและประกาศเกียรติคุณที่ได้รับ                                  |
+--------+-------------------------------------------------------------+
| ปี 2548 |   - ได้รับใบประกาศเกียรติคุณจากกระทรวงพาณิชย์ในฐานะที่บริษัทฯ          |
|        |   ให้ความร่วมมือในการให้                                        |
|        |                                                             |
|        | ข้อมูลทางด้านราคาและสภาวะทางด้านธุรกิจอย่างสม่ำเสมอ                 |
+--------+-------------------------------------------------------------+
| ปี 2549 |   - ได้รับผลการประเมินการกำกับดูแลกิจการในระดับ “ดี”                |
|        |   จากสมาคมส่งเสริมสถาบันกรรมการ                                |
|        |                                                             |
|        | บริษัทไทย ร่วมกับ ตลาดหลักทรัพย์แห่งประเทศไทย                       |
|        | และสำนักงานคณะกรรมการกำกับ                                    |
|        |                                                             |
|        | หลักทรัพย์และตลาดหลักทรัพย์                                       |
+--------+-------------------------------------------------------------+
| ปี 2550 |   - ได้รับรางวัลยอดเยี่ยม (Chairman Award) จากผลงาน “Clinical    |
|        |   Wear Service” นวัตกรรมด้าน                                  |
|        |                                                             |
|        | การบริการตัดเย็บเสื้อผ้าทางการแพทย์เฉพาะบุคคล                       |
|        | ในการประกวดนวัตกรรมเครือสหพัฒน์                                 |
|        |                                                             |
|        | ประจำปี 2550                                                 |
+--------+-------------------------------------------------------------+
| ปี 2551 |   - ได้รับผลการประเมินการกำกับดูแลกิจการในระดับ “ดีมาก”             |
|        |   จากสมาคมส่งเสริมสถาบัน                                       |
|        |                                                             |
|        | กรรมการบริษัทไทย ร่วมกับ                                        |
|        | สำนักงานคณะกรรมการกำกับหลักทรัพย์และตลาดหลักทรัพย์                  |
|        |                                                             |
|        | แห่งประเทศไทย และตลาดหลักทรัพย์แห่งประเทศไทย                     |
+--------+-------------------------------------------------------------+
| ปี 2552 | - ได้รับรางวัล “Trusted Brands Award 2009”                     |
|        | สำหรับผลิตภัณฑ์เสื้อผ้าและเครื่องใช้เด็ก                               |
|        |                                                             |
|        | “ENFANT” ด้วยผลโหวตจากความเชื่อมั่นของผู้บริโภคสูงสุดระดับ Platinum    |
|        | ประเภท                                                      |
|        |                                                             |
|        | แฟชั่นเด็ก จัดโดยนิตยสาร Reader’s Digest                         |
|        |                                                             |
|        | - ได้รับผลการประเมินการกำกับดูแลกิจการในระดับ “ดีมาก” เป็นปีที่ 2       |
+--------+-------------------------------------------------------------+
| ปี 2553 | - ได้รับรางวัลยอดเยี่ยม (Chairman Award) เป็นครั้งที่ 2               |
|        | จากการประกวดนวัตกรรม                                         |
|        |                                                             |
|        | เครือสหพัฒน์ ประจำปี 2553 จากผลงาน “Wacoal Gold”                |
|        | ชุดชั้นในสตรีเพื่อสุขภาพ                                           |
|        |                                                             |
|        | - ได้รับผลการประเมินการกำกับดูแลกิจการในระดับ “ดีมาก” ติดต่อกันเป็นปีที่ 3 |
+--------+-------------------------------------------------------------+